
Дзю къыбгъэдэкI саугъэт
Черкесск къалэм щекIуэкIащ Урысей спорт студент зэгухьэныгъэмрэ Кавказ Ищхъэрэ федеральнэ щIыналъэмрэ я командэ къыхэхахэм боксымкIэ я зэIущIэ. Ар фэеплъ хуащIащ Кавказ щхьэдэхыпIэр зыхъумахэм.
Зэхьэзэхуэм 6:3-уэ текIуэныгъэр щызыIэригъэхьащ КИФЩI-м и командэ къыхэхам. Абы хэлъхьэныгъэшхуэ хуищIащ килограмм 81-м нэблагъэ зи хьэлъагъхэм я зэпеуэм шэч къызытумыхьэн текIуэныгъэ къыщызыхьа, КъБР-м щыщ Мэзыхьэ Резуан. Ди лъахэгъум къыхуагъэфэщащ «Зэхьэзэхуэм и боксёр нэхъыфI» саугъэтыр. Ар къритащ зэIущIэхэм кIэлъыплъа, профессионал боксымкIэ дунейпсо чемпион Дзю Костя.
Ди спортсменыр ягъасэ КIэрэфхэ Залымрэ Арсенрэ, Энеев Кязим сымэ.
ЖЫЛАСЭ Замир.
ЕхъулIэныгъэфIхэр зыIэрагъэхьэ
Ставрополь къалэм щекIуэкIащ «РусЭнергоНефть» ООО-м и саугъэтхэр къэхьыным ехьэлIауэ бэнэкIэ хуитымкIэ щIалэщIэхэм я урысейпсо зэхьэзэхуэ. Абы зэфIэкI лъагэхэр къыщагъэлъэгъуащ Къэбэрдей-Балъкъэрым щыщ спортсменхэм.
Щыбэна хьэлъагъхэм пашэныгъэр щаубыдащ Гурдалиев Рахим (кг 61-рэ), Мэшыкъуэ Руслан (кг 74-рэ), Iэпщэ Ренат (кг 79-рэ), Щомахуэ Руслан (кг 125-рэ). Дыжьын медалхэр къахьащ Къумыкъу Абдар-Рахман (кг 74-рэ), Шокъум Ахьмэд (кг 79-рэ), АфэщIыж Аскэр (кг 86-рэ), Гъубж Алан (кг 125-рэ) сымэ. Мыд Адмир (кг 70) ещанэ хъуащ.
КЪЭХЪУН Бэч.
